1.
PREDKLADACIA  správa

Návrh ústavného zákona o skrátení volebného obdobia orgánov samosprávy obcí  predkladá skupina poslancov Národnej rady Slovenskej republiky podľa čl. 87 ods. 1 Ústavy Slovenskej republiky ako iniciatívny materiál. 
Na rokovanie vlády sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky. Vzhľadom na to, že upravovaná problematika patrí do pôsobnosti ministerstva vnútra, materiál na rokovanie vlády predkladá minister vnútra.
	Návrh skupiny poslancov Národnej rady Slovenskej republiky na vydanie ústavného zákona o skrátení volebného obdobia orgánov samosprávy obcí má podľa predkladateľov vytvoriť časový priestor, aby sa ustanovujúce zasadnutia novozvolených orgánov samospráv obcí mohli uskutočniť ešte v mesiaci december 2002, ako aj zvýšiť účasť voličov vo voľbách, pretože predchádzajúce voľby sa konali prakticky v období Vianoc. 
	Podľa navrhovateľov by sa na základe schváleného ústavného zákona voľby do orgánov samosprávy obcí vykonali v dňoch 29. a 30. novembra 2002. Takýto návrh sa javí ako diskutabilný z nasledovných dôvodov:
	V roku 1998 sa voľby do orgánov samosprávy obcí podľa rozhodnutia predsedu Národnej rady Slovenskej republiky č. 245/1998 Z.z. mali konať 13. a 14. novembra 1998. Národná rada Slovenskej republiky sa však 4. novembra 1998 uzniesla na ústavnom zákone č. 332/1998 Z.z. o predĺžení volebného obdobia orgánov samosprávy obcí zvolených vo voľbách v roku 1994 a voľby do orgánov samosprávy obcí sa konali v piatok 18. decembra a v sobotu 19. decembra 1998.
Podľa čl. 30 ods. 2 Ústavy Slovenskej republiky sa voľby musia konať v lehotách nepresahujúcich pravidelné volebné obdobie ustanovené zákonom. Podľa § 25 ods. 1 zákona SNR č. 346/1990 Zb. o voľbách do orgánov samosprávy obcí v znení neskorších predpisov sa voľby do obecných zastupiteľstiev a voľby starostov konajú v posledných štrnástich dňoch ich volebného obdobia.
V roku 2002 pripadne 18. a 19. december na stredu a štvrtok. Ak sa voľby budú konať opäť vo dvoch dňoch (v piatok a v sobotu), môžu sa dni ich konania určiť na piatok 
13. decembra a sobotu 14. decembra 2002 alebo na piatok 6. decembra a sobotu 7. decembra 2002. Iné termíny neprichádzajú do úvahy.
Z uvedeného vyplýva, že ak predseda Národnej rady Slovenskej republiky určí svojím rozhodnutím dni konania volieb do orgánov samosprávy obcí v roku 2002 na piatok 
6. decembra a na sobotu 7. decembra 2002, schválením ústavného zákona o skrátení volebného obdobia orgánov samosprávy obcí podľa návrhu skupiny poslancov Národnej rady Slovenskej republiky, by sa volebné obdobie skutočne skrátilo iba o jeden týždeň.
Konaním volieb do orgánov samosprávy obcí v dňoch 6. a 7. decembra 2002 sa podľa nášho názoru vytvorí aj dostatočný časový priestor na uskutočnenie prvých zasadnutí novozvolených obecných zastupiteľstiev. Je možné taktiež predpokladať, že sa zvýši účasť voličov, keďže nejde o bezprostredné predvianočné obdobie.
Ak by sa malo volebné obdobie orgánov samosprávy obcí zvolených vo voľbách v roku 1998 skracovať, ako opodstatnenejšie sa javí skrátiť volebné obdobie orgánov samosprávy obcí o rozsiahlejší časový úsek, napr. o 30, resp. 60 dní, aby bolo možné okrem prvých zasadnutí obecných zastupiteľstiev, zaoberať sa aj ďalšími dokumentami rozhodujúcim spôsobom ovplyvňujúcimi život v obci (rozpočet obce, schválenie všeobecne záväzných nariadení v oblasti poplatkov a pod.).
Posúdenie vhodnosti navrhovanej zákonnej úpravy je však predovšetkým vecou politického konsenzu. Ministerstvo vnútra na základe uvedených skutočností nepokladá navrhované skrátenie volebného obdobia za opodstatnené a neodporúča s ním vysloviť súhlas.